
Dunaszekcső Községi Önkormányzat Képviselő-testülete
3/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. április 26-án megtartott üléséről.

Jelen vannak: Hegedüs György  polgármester


Tóth András alpolgármester

                        Bán Ferencné

                        Bokor Zoltánné


Hetényi Ádámné


Hauk Zsolt


Mezőlaki Ákos


Pappné Dobos Ildikó képviselők

                       Pest Éva jegyző


1.napirendi ponthoz: Rieszné Szegő Éva könyvvizsgáló
Igazoltan távol:
Bíró Boglárka, Faller János

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) Az önkormányzat 2004.évi gazdálkodásáról szóló rendelet elfogadása
     Előterjesztő: Hegedüs György  polgármester

2.) Lejárt határidejű határozatok, a két ülés között történt fontosabb események
     Előterjesztő: Hegedüs György  polgármester

3.) A képviselő-testület 2005.évi munkaterve

     Előterjesztő: Hegedüs György  polgármester

4.) Tájékoztató a Franciaországban történtekről

     Előterjesztő: Hegedüs György  polgármester

5.) Egyebek

NAPIREND TÁRGYALÁSA

1.napirendi pont:  (Írásos előterjesztés a meghívóval együtt megküldve.) Hegedüs György  polgármester: A költségvetési év zárása a tavalyi elvárásainknak megfelelően alakult, a gazdálkodás takarékos volt. Intézményeink a törvényben megszabott kötelező feladataikat elvégezték a költségvetésből, és ha kevés maradt, akkor a felújításokat elvégeztették. Az írásos anyagot mindenki megkapta, a táblázatok mellett a könyvvizsgálói jelentés és a viziközmű zárása volt. 
Minden ilyen írásos anyag készítésekor dilemma, hogy mit adjunk ki előterjesztésként. Ez az idei évben is így volt. Tegnap a pénzügyi bizottság megállapította, hogy az anyag összeállításánál a törekvés jó, de minden alkalommal más, és így nem nyújt összehasonlítási alapot. Legyen a továbbiakban cél a tömör és áttekinthető anyag készítése. 

Kéri a könyvvizsgálót, hogy tegye meg a szóbeli kiegészítését.

Rieszné Szegő Éva: Kiemelné, hogy a költségvetési évet nem tételesen vizsgálták, hanem mintavételezés alapján, mindig a főkönyvi könyvelésből indulnak ki. 

A beszámoló a valós folyamatokat tükrözi. Ha a testület a rendeletet elfogadja, akkor a vizsgálat eredményeit hitelesítő záradékkal fogja ellátni.

Kiemeli az adóhátralékokat, melynek összege 6,6 millió forint. Idéntől új rendelkezés lépett életbe, és így mód van az értékvesztés elszámolására. Egyedi értékelés alapján, a korosítási lista figyelembevételével, %-os formában csökkenthető a hátralékok összege. Felül kell vizsgálni a hátralékosok listáját, elvégezni a feladatot, és így reálisabban fogja mutatni a kintlevőségeket. Ez nem jelent lemondást, és feltétlenül meg kell csinálni. A helyi adónál a túlfizetés elsősorban az iparűzési adó feltöltése miatt jelentkezik, de ez minden településen így van. 

Tóth András: Az önkormányzat nagyon könnyen lemond a kintlevőségekről. Eltűnik, vagy lejárt követeléssé válik az önkormányzat nem utánajárása miatt. Ezeket a kintlevőségeket be kell szedni, be kell hajtani.

Hauk Zsolt a Pénzügyi bizottság elnöke: A bizottság nem tárgyalta soronként a zárási anyagot, de a vitásakat részleteiben is megtárgyalta. A tervezett bevételek tervszinten megvalósultak, a kiadásoknál megtakarítás volt, így a pénzmaradvány 11.172 eFt. A megkapott anyag a bevételeket és kiadásokat részletezi több tíz oldalon. A személyi juttatások a költségvetés 55%-a, ez figyelmeztetés. A dologi, a legalapvetőbb kiadásokra, 24%. A felújításokra pedig összesen 5,3 % jutott csak. A 280 millió forintból 14 millió, és ez elenyésző. Így az ingatlanainkat még állagmegóvási szinten sem lehet fenntartani. Szeretné kihangsúlyozni, hogy a szociális juttatások összege 34 millió forint volt. Jelentős részét visszaadja a központi költségvetés, de ha összehasonlítjuk, akkor aránytalanul magas a többi településhez képest. 
Bevételeink nagy része a központi költségvetésből származik. A helyi adó az összbevételnek csupán 5,5 %-a. Ekkora összeg került felhasználásra a felújítások során. A 6 milliós hátralékból 3,3 millió a kintlevő gépjárműadó. 
A bizottsági ülésen az intézményvezetők is jelen voltak, ugyanazokat a jelenségeket mondták el, amelyeket már hallottunk a költségvetés tárgyalásakor. Alapszinten működnek, de ez a gazdálkodás már az alapvető feladataik ellátását veszélyezteti. 

Nem fogjuk tovább tudni fenntartani az intézményeinket, ha ez így megy tovább, és pedig nem lesz változás. 

A gazdálkodásban pozitív változások voltak, az előző évi hibákat, hiányosságokat korrigálták. A könyvvizsgálói jelentés komoly segítség a bizottság részére. Az egyik nagy és fontos kérdés az adóhátralék, amely az idei évre 3 millióval nőtt. A bizottság javaslata, hogy a testület utasítására a jegyző készítsen intézkedési tervet az adóigazgatási feladatok végrehajtásához, és készítsen negyedéves pénzügyi jelentéseket. A számítógépes program minden lehetőséget megad, az adatok rendelkezésre állnak. A bizottság a hiányos adatszolgáltatást érthetetlennek tartja. Fel kell tárni a végrehajtásra az intézkedési lehetőségeket. Az adóhatóság munkájának a minősége jelenik meg a kintlevőségekben. Ha nem lép a hivatal a behajtások terén, annak komoly következménye lesz a költségvetésre. A hivatal lejáratja a képviselő-testületet pl. a civilszervezetek előtt, amikor azok támogatási igényének lefaragásán kell vitatkozni. És ez a lejáratás néhány munkatárs trehány munkája miatt történhet meg. A gondatlanság rombolja az emberek fizetési morálját. 
Az nem történhet meg, hogy felveszik az önkormányzattól az ellátásokat, és nem fizetik ki az adóikat. Aki tartozik, az az adósunk. A hátralékokat pedig be kell hajtani.

Kéri a testületet, hogy támogassák ezt a bizottsági javaslatot és 1 hónapos határidőt szabjon meg az intézkedési terv elkészültére. A behajthatatlan adótartozásoknál pedig a jegyző gondoskodjon a jogszabályban adott lehetőségek végrehajtásáról. 
A másik fontos probléma a leltár. Az elmúlt évben a könyvvizsgálótól azt a választ kapta, hogy 2004-től kötelező a tételes leltár. Tehát jogszabályi kötelezettség a tételes leltár elkészítése. Ennek ellenére nem készült el a tételes leltár. Nem akkora munka, hogy kivitelezhetetlen lenne. Megkérdőjelezi a nem elkészítését. Az analitika és a főkönyv megegyezik, de nem mutat valós képet. Ilyen többet nem történhet meg!
314 milliós vagyon az üzemeltetésre átadott vagyon. A kimutatás helyes, a vagyont a DRV Rt.üzemelteti. Tételes átadás-átvétel kell, hogy készüljön, ami megnyugtató képet mutat. A vagyonváltozás is valós képet fog adni a helyzetünkről.

A kiadott anyag része a kisebbségi önkormányzatok zárása. Látható, hogy a német kisebbségi önkormányzat közösségi célokra fordítja inkább a kapott pénzeit. Óvatos gazdálkodást folytatnak, jelentős megtakarításaik vannak. A cigány kisebbségi önkormányzat feléli a bevételét, dologi kiadásokra fordítja leginkább. A németek jó példája követendő a másik kisebbségi önkormányzatnak is, és ezt a jegyző tolmácsolja.

Összességében elfogadásra javasolja a zárás rendeletét, de a halaszthatatlan intézkedésekkel együtt.

Hegedüs György: A már megszokott korábbi gyakorlatot vissza kell állítani az adóhátralékok behajtása terén. Gondoskodnunk kell arról, hogy a pénzünk be is folyjék. A csoportos átutalás bevezetésével a lehetőségünk megszűnt. Ezen kívül is sok lehetőség lehet még, és mindent meg kell tenni a behajtások érdekében. Több, mint 6 millió forint a hátralék az adóknál, és ez elfogadhatatlan. 
A DRV-vel meg lesz a megállapodás. Minden tulajdonunkba került vízműhöz tartozó vagyon mögött döntés volt, a VÁB indította, zárta, és mi azonnal átadtuk üzemeltetésre. Ennek valóban a végére kell járnunk, a szervezés folyamatban van. 

Rieszné Szegő Éva: A leltárt a féléves mérleghez is el lehet készíteni. Egy a fontos, hogy ne az leltározzon, aki ott dolgozik az intézményben, mert akkor megkérdőjeleződik a valóság. Figyelemfelhívás ez most, és feltétlenül meg kell oldani. 

A testület 8 szavazattal 0 ellenében a következő határozatot hozta:

14/2005.(IV.26.) Kt.számú határozat

az adóigazgatásról és leltározásról
1.) A képviselő-testület utasítja a jegyzőt, hogy az adóhátralékok beszedése érdekében készítsen intézkedési tervet, és negyedévente számoljon be a meghatározott intézkedések végrehajtásáról.

Határidő: az intézkedési terv elkészítésére
                2005.május 26.

               pénzügyi beszámolókra a negyedéveket                        követő ülések időpontja

Felelős: Pest Éva jegyző

2.) A képviselő-testület utasítja a jegyzőt, hogy az intézményekben a leltározást szervezze meg, végeztesse el, és annak eredményei a 2005.I.félévi mérlegben szerepeljenek. 

Határidő: leltárkészítés 2005.június 30.-i             fordulónappal, beszámolás az I.félévi gazdálkodás eredményeinek tárgyalásakor

Felelős: Pest Éva jegyző

A testület 8 szavazattal 0 ellenében a következő rendeletet alkotta:

2 / 2005. (V.01.) számú 
önkormányzati rendelet
a 2004.évi gazdálkodásról

(Az elfogadott rendelet a jegyzőkönyv melléklete.)

2.napirendi pont:  Hegedüs György  polgármester:  A két ülés között történt fontosabb események között elmondja, hogy a Mikszáth köz és a Rózsa utca találkozásánál leszakadt a Mikszáth köz 8.szám alatti  ingatlan végén lévő löszfal, az út alá is szakadt, és az ingatlan területén is kárt okozott. A probléma megoldására az országos vis maior alaphoz fordult támogatásért.
Többször elhangzott már a közvilágítás kérdése, és most elmondhatja, hogy végre meg is indult a lámpacsere. Minden oszlopon kicseréli a szolgáltató az izzókat. 

A Mikszáth köz vízelvezetésére nyert a megyei vis maior pályázatunk, 2,5 millió forint támogatást fogunk kapni. A program indul is a jövő héten, az elnyert összegnek megfelelően, átdolgozott tervek alapján. 

A Területfejlesztési Tanácshoz benyújtott pályázat céljaiban változtatást kell eszközölni, ugyanis 3 évre 1-1 millió forintot kapunk, és így a tornaterem felújítását ebből nem lehet megoldani. A  3 évben a járdákat tudjuk ebből az összegből és ezzel az ütemezéssel javítani, átépíteni. A közeljövőben – akár bizottsági vagy egyéni képviselői segítség igénybevételével – a járdák állapotát fel kell mérni, és meg kell jelölni a munkálatok helyszíneit. 

Nyert az első fordulóban a Wienerberger pályázatunk is, amely a 2000 m2 alatti alapterületű közterek burkolására került kiírásra. Ha megvalósul, jelentős javulás várható községünk képében. A térburkolat a templom előtti és melletti térre és a Kertész- kertbe kerül. A pályázat első lépésén tehát túl vagyunk, és ha mi is elfogadjuk, akkor kezdik a munkát. A pályázathoz az önrész a munkadíj és a szállítási költség.

Útépítésre volt még pályázati kiírás, éspedig meglevő, szilárd burkolatú utak helyreállítására. Az Ady Endre utca a legrosszabb, ezért ez az utca került be a pályázatba. Az anyagot elküldte, a kiíró hiánypótlási felhívás nélkül el is fogadta. Döntés a jövő hónap végén várható. 
A napirenddel kapcsolatban vita nem alakult ki, 8 szavazattal 0 ellenében a következő határozatot hozta a testület:

15/2005.(IV.26.) Kt.számú határozat
a lejárt határidejű határozatokról és a két ülés között történt fontosabb eseményekről
A Képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

3.napirendi pont:  (Írásban a munkaterv tervezet kiküldve.) Hegedüs György  polgármester: Kérte a közelmúltban a képviselőket, hogy éljenek napirendi ponti javaslatokkal, de sajnos nem érkezett egyetlen sem. Saját maga tehát összeállította a tervezetet. Az adóbehajtásra tett intézkedéseket július és október hónapokra ütemezte. Az elmúlt évben elmaradt az ifjúságról és az egészségügy helyzetéről szóló tájékoztató, ezért azokat az idei évre újra bevette a napirendek sorába. Az egészségügyi problémák megbeszélése fontos, mert még személyi változás is lesz. Általában a kötelezően tárgyalandó témákat vette még figyelembe. Az elfogadott munkaterv is csak bővülni fog az év folyamán, hiszen az élet nap mint nap felülírja a terveket.
Hauk Zsolt: Az októberi ülésre legyen kész a leltár. Elengedhetetlennek tartja, sok mindennek az alapja.

2006 a választás éve lesz, ezért hívjuk meg testületi ülésre az országgyűlési képviselőinket, vagy legalább a hivatalos képviselőnket. Fontos lenne, hogy elmondhassuk nekik az olyan problémáinkat, amelyekre nem tudunk hatással lenni, mint pl. az intézményi finanszírozás. 
Az elhangzott javaslatokat is elfogadva, a testület 8 szavazattal 0 ellenében a következő határozatot hozta:

16/2005.(IV.26.) Kt.számú határozat
a képviselő-testület 2005.évi munkatervéről

A képviselő-testület a 2005.évi munkatervet elfogadja.

(Az elfogadott munkaterv a jegyzőkönyv melléklete.)

4.napirendi pont: (Írásos tájékoztatás a meghívóval kiküldve.) Hegedüs György  polgármester: A franciaországi látogatásról holnap készül a stúdióban a felvétel. A jövő héten a Művelődési házban pedig a résztvevők „összestet” rendeznek, ahova szeretettel várnak mindenkit. A rendezvényen látható lesz teljes körűen a testvérvárosi kapcsolat, mindenki elhozza a képeit, felvételeit. A következő lépés nálunk a község két végén a testvérvárosi kapcsolatot jelző tábla kihelyezése lesz, melyhez a közútkezelő hozzájárulását kell megszerezni. A kiadott anyag összefoglaló jellegű. A jövő évre várható a viszontlátogatás. 
A tájékoztatóval kapcsolatban hozzászólás nem hangzott el, a testület 8 szavazattal 0 ellenében a következő határozatot hozta: 

17/2005.(IV.26.) Kt.számú határozat
a franciaországi Le Boulay-i látogatásról
A képviselő-testület a franciaországi Le Boulay-ban tett látogatásról szóló tájékoztatóját tudomásul veszi.

Egyebek:

Pest Éva jegyző: A könyvtár az idei évben is pályázhat állománygyarapításra, ahogy az eddigi években is. A megpályázott összeg 60.000 Ft, amelyhez az intézmény költségvetésén túl az önkormányzatnak ugyanekkora összeget szükséges biztosítania. Kéri a testületet, hogy biztosítsa a pályázathoz a szükséges összeget.

Az elhangzottakkal kapcsolatban vita nem volt, a testület 8 szavazattal 0 ellenében a következő határozatot hozta:
18/2005.(IV.26.) Kt.számú határozat
könyvtári állománygyarapításról

A képviselő-testület a Könyvtár állománygyarapításához az önkormányzat 2005.évi költségvetésében tervezett kiadásokon felül 60.000 Ft összeget biztosít a 2005.évi céltartalék terhére.

Az önkormányzat a Nemzeti Kulturális Örökségek Minisztériumához állománygyarapítási pályázatot nyújt be, és kötelezettséget vállal arra, hogy ezen határozatban biztosított összeget és a pályázaton elnyert támogatást a könyvtár rendelkezésére bocsátja. 

Határidő: összegek folyósítására és felhasználására 2005.december 31-ig

Felelős: Hegedüs György polgármester

             Hauk Istvánné intézményvezető

Hegedüs György  polgármester: Írásban kérte Wahler János ingatlantulajdonossal együtt a közútkezelő intézkedését a buszmegállónál lévő áldatlan állapot megszüntetése érdekében. A felgyülemlő csapadékvíz továbbra is kárt okoz a főút melletti ingatlanban, illetve a járókelőket is veszélyezteti. Több helyszíni szemle volt már, de a vezetőváltások miatt nem történt semmi. Újabb találkozás történt a napokban, amelyre az üzemvezető költségvetést készített. A közútkezelő egyedül nem tudja felvállalni a javítást, nekik erre nincs pénzük. A kérésük az volt, hogy az önkormányzat és az ingatlantulajdonos is szálljon be a költségekbe. A költség 650 eFt, melynek a felét vállalják. Wahler János 30-40.000 Ft-ot felvállal, bár nem kötelessége. A költségekhez mi is hozzájárulnánk, de úgy, hogy az ingatlantulajdonossal együtt adnánk 100.000 Ft-ot. Kizárólag a község lakossága miatt javasolja ezt az összeget, hiszen mondhatnánk azt is, hogy nem járul hozzá az önkormányzat. 
Hetényi Ádámné: Javasolja a hozzájárulást, mert a mélyedésben felgyülemlő csapadékvíz az autósoknak is rendkívül balesetveszélyes, a belehajtó gépjárművön akkorát dob, hogy bármiféle komoly baj származhat belőle.

Hauk Zsolt: Meg kell csináltatni, akár egyelőre teljesen a mi költségünkön, és később lehet egyezkedni, behajtani.

Tóth András: Felhívja a figyelmet a Duna parton a régi parkra. Az ingatlanok bejárata nem hátulról van, a közterület használatot ott meg kell tiltani. A sarokház tulajdonosára is hatni kellene, mert ha javítani nem tud a község arculatában, legalább ne rontsa. 
Hauk Zsolt: Szabad-e összefestenie a révlejárót? Fel kell hívni arra, hogy azokat tüntesse el a betonfalról.

Papíron van a községnek 7-8 játszótere. Igazából azonban csak 1-2 használható ezekből. Fel kell mérni az állapotukat, és azokat a torzókat, törött csőcsonkokat, amelyek balesetveszélyt okoznak, le kell fűrészelni. Ahol olyan a játszótér állapota, azt meg is kell akár szüntetni. Mindenhol elszakadt láncok, törött csövek, törött fajátékok vannak. Fel kell tehát mérni, hogy melyiket kell megszüntetni, hol kell illetve lehet javításokkal változtatni a játékok állapotán. 
Az elmúlt évben beszéltünk a közterületek, parkok fűnyírásáról, a vállalkozó részére átadott munkák területének csökkentéséről. Történt ebben lépés?
Hetényi Ádámné: A közterületeken levő padok elöregedtek, szükséges sok helyen a cseréjük. A házak előtt az idősek szívesen kiülnek a padokra, a padok környékén még az ápolásukat is vállalnák a környéken lakók. 

Tóth András: A nem lakott, düledező házak ügyében történt-e valami intézkedés?

Hegedüs György: A padok helye, helyzete jelenleg felmérés alatt van, sokat kell javítani, és áthelyezések lesznek.
A düledező házakkal kapcsolatban az építési hatóság lépett, az érintett tulajdonosok a felszólításokat megkapták, de nem tettek semmit. Már végrehajtási bírságot is kiszabtak, de sokan még csak nem is reagáltak erre sem. A Bogdán- házzal semmi nem történt, a Horváth- ház részleges bontás alatt van. Aki jelentkezett, azt kérte, hogy segítsünk az értékesítésben, mert távol laknak, nem tudják fenntartani, és helyrehozni sem. Továbbra is csak jelzéssel élhetünk a hatósághoz. Krammer József megígérte, hogy összehangoljuk a munkát: Ő a kerítést építi fel, mi pedig a járdát javítjuk meg. Kerítés nélkül nem tudjuk a járda javítását elvégezni. 
A vállalkozóval végig járta a zöldterületeket, megbeszélték, hogy hol lesz a továbbiakban az ő munkája. A TV-ben megy is a lakosság értesítése. Már többen kifejezték a nemtetszésüket ezzel a döntéssel kapcsolatban. 

Bokor Zoltánné: A gépjárműadókról idén csak a csekkeket kapták meg, semmiféle írásos értesítés nem volt mellette. Ezzel kapcsolatban változtatást kér.

A Takarékszövetkezet nyitvatartásának módosítását kellene kezdeményezni.

A Várhegyre vezető utak állapota életveszélyes, javításuk nem halogatható.

Hegedüs György: A Takarékszövetkezet nyitvatartásába nem sok beleszólásunk van. A létszám lecsökkent, ezért így tudják megoldani az ügyfeleik ellátását. Az elhangzott észrevételről levelet ír jelzésként a pénzintézet vezetőjének.

A költségvetésnél már tárgyaltunk az utak javításáról, és tennünk is kell, bár a tegnapi pénzügyi bizottsági ülés után ismételten az intézményeinkre kellene költenünk a rendelkezésre álló keretünket. 
Több hozzászólás nem hangzott el, a polgármester az ülést berekesztette.

Kmf.

Hegedüs György 

